
PATVIRTINTA
Šakių rajono savivaldybės  administracijos direktoriaus 
2026 m.                 d.  
įsakymu Nr. AT-



ŠAKIŲ RAJONO SAVIVALDYBĖS ADMINISTRACIJOS KOMANDIRUOČIŲ TVARKOS APRAŠAS


I SKYRIUS
BENDROSIOS NUOSTATOS

1. Šakių rajono savivaldybės administracijos komandiruočių tvarkos aprašas (toliau – Aprašas) reglamentuoja Šakių rajono savivaldybės administracijos (toliau – Administracija) valstybės tarnautojų ir darbuotojų, dirbančių pagal darbo sutartis (toliau – Administracijos darbuotojai) vykimo į komandiruotes Lietuvos Respublikos teritorijoje ir užsienyje organizavimo, dokumentų įforminimo, dienpinigių, kitų su komandiruotėmis susijusių išlaidų apmokėjimo ir atsiskaitymo už komandiruotes tvarką. 
2. Aprašas parengtas, vadovaujantis Lietuvos Respublikos darbo kodeksu, Lietuvos Respublikos vietos savivaldos įstatymu, Lietuvos Respublikos valstybės tarnybos įstatymo nuostatomis bei Lietuvos Respublikos Vyriausybės 2004 m. balandžio 29 d. nutarimu Nr. 526 „Dėl dienpinigių ir kitų komandiruočių išlaidų apmokėjimo“.
3. Komandiruote laikomas Administracijos darbuotojo išvykimas tam tikram laikui iš nuolatinės darbo vietos į nustatytą vietą atlikti darbo funkcijų, vykdyti tarnybinio pavedimo ar tobulinti kvalifikacijos, taip pat išvykimas atstovauti Administracijai Lietuvos Respublikos teritorijoje arba užsienyje ir įformintas Aprašo nustatyta tvarka. 
4. Siuntimas į komandiruotę užsienyje įforminamas Administracijos direktoriaus įsakymu (toliau – Įsakymas), siuntimas į komandiruotę Lietuvos Respublikos teritorijoje įforminamas Administracijos direktoriaus rezoliucija, patvirtinančia, kad Administracijos darbuotojo prašymas išvykti iš nuolatinės darbo vietos patvirtintas.
5.  Sprendimą komandiruoti (Įsakymu/ Rezoliucija) priima Administracijos direktorius. Įsakymus dėl komandiruotės į užsienio valstybes rengia Administracijos Teisės, personalo ir civilinės metrikacijos skyrius.
6. Įsakyme dėl komandiruotės turi būti nurodoma siunčiamo į komandiruotę Administracijos darbuotojo vardas, pavardė, pareigos, komandiruotės tikslas, vietovė, trukmė, preliminarios išlaidos, jeigu į komandiruotę vykstama tarnybiniu automobiliu – transporto priemonės markė, modelis, valstybinis numeris ir darbuotojas, kuris komandiruotės metu bus atsakingas už tinkamą tarnybinio automobilio naudojimą, bei kiti svarbūs duomenys.
7. Apraše vartojamos sąvokos atitinka Darbo kodekse ir kituose teisės aktuose vartojamas sąvokas.
8. Administracijos darbuotojai į komandiruotes siunčiami atsižvelgiant į jų atliekamas funkcijas, komandiruotės tematiką, išlaidų pagrįstumo atitiktį komandiruotės tikslams ir laukiamiems rezultatams bei kitas aplinkybes. 
9. Dokumentai, susiję su komandiruotėmis, tvarkomi Administracijos dokumentų valdymo sistemos (toliau – DVS), DVS Savitarnos modulyje.

II SKYRIUS
KOMANDIRUOČIŲ ORGANIZAVIMAS IR ĮFORMINIMAS

10. Administracijos darbuotojas, pageidaujantis vykti į komandiruotę su Administracijos direktoriumi ar tiesioginiu vadovu aptaria komandiruotės poreikį, nurodydamas jos tikslą, trukmę, numatomas išlaidas, išlaidų šaltinį. 
11. Administracijos darbuotojas, vykstantis į komandiruotę pateikia Administracijos direktoriui Prašymą leisti vykti į komandiruotę (Aprašo 1 priedas): 
11.1. ne vėliau kaip prieš 3 darbo dienas iki numatytos išvykimo į komandiruotę dienos;
11.2. nedelsdamas, jei atsirado būtinybė išvykti į komandiruotę skubiai arba dėl objektyvių aplinkybių Prašymo leisti vykti į komandiruotę nebuvo galimybės parengti Aprašo 11.1 papunktyje nustatytu terminu. 
12. Prašyme leisti vykti į komandiruotę Administracijos darbuotojas nurodo:
12.1. komandiruotės vietą, datą, tikslą; 
12.2. transporto priemonę, kuria vykstama į komandiruotę;
12.3. su komandiruote susijusias išlaidas (dienpinigius, transporto, gyvenamojo ploto nuomos ir (ar) kitas išlaidas);
12.4. į komandiruotę vykstančio Administracijos darbuotojo laikinai atliksiantis darbuotojas (jei bus pavaduojama);
12.5. komandiruotės tikslingumą patvirtinančius dokumentus (kvietimas, renginio darbotvarkė ir (ar) kiti dokumentai);
12.6. papildomą informaciją: 
12.6.1. ar į komandiruotę (iš jos) vykstama po darbo valandų, poilsio ar švenčių dieną – kiek truks (valandomis) kelionė pirmyn ir atgal (ne darbo valandomis) ir kokiu būdu prašoma už šį laiką kompensuoti (Aprašo 38–39 punktai). Jei prašyme nenurodoma, kad komandiruotės kelionė vyks po darbo dienos valandų, poilsio ar švenčių dieną, laikoma, kad kelionė vyks darbo laiku; 
12.6.2. kompensavimą už komandiruotėje dirbtą darbą poilsio arba švenčių dieną, viršvalandinį darbą (Aprašo 40-41 punktai);
12.6.3. nustatytą Administracijos darbuotojo dienos darbo laiko trukmę ar darbo savaitės trukmę, jei ji nesutampa su įprastu darbo laiko režimu (pildoma, jei ji nesutampa su įprastu darbo laiko režimu); 
12.7. kitą informaciją. 
13. Prašymas leisti vykti į komandiruotę turi būti suderintas su Administracijos darbuotojo tiesioginiu vadovu, patvirtintas Administracijos direktoriaus ir pasirašytas Prašymą leisti vykti į komandiruotę rengusio Administracijos darbuotojo.
14. Administracijos darbuotojo Prašymo leisti vykti į komandiruotę darbo eiga:
14.1. „Derinimas“ – vykstančio į komandiruotę Administracijos darbuotojo tiesioginio vadovo ir Administracijos Teisės personalo ir civilinės metrikacijos skyriaus vedėjo;
14.2. „Tvirtinimas“ – Administracijos direktoriaus;
14.3. „Pasirašymas“– komandiruojamo Administracijos darbuotojo;
14.4. „Registravimas“ – Administracijos Teisės, personalo ir civilinės metrikacijos skyriaus specialisto. 
15. Administracijos darbuotojas gali išvykti į komandiruotę tik susipažinęs su Administracijos direktoriaus ar jo įgalioto asmens sprendimu (įsakymu/ rezoliucija). 
16. Sprendimą tenkinti/netenkinti Administracijos darbuotojo Prašymo leisti vykti į komandiruotę priima Administracijos direktorius DVS numatytomis priemonėmis, tai yra „Tvirtinimo“ rezoliucija.
17. Administracijos darbuotojai privalo savarankiškai stebėti DVS Savitarnos modulyje pateikto Prašymo leisti vykti į komandiruotę derinimo, tvirtinimo ir kitą proceso eigą, numatytą šio Aprašo 14.1–14.4 papunkčiuose, susipažinti su priimtu sprendimu. 
18. Apie Administracijos direktoriaus tenkintus sprendimus dėl pateiktų Prašymų leisti vykti į komandiruotę Teisės, personalo ir civilinės metrikacijos skyriaus specialistas informuoja Administracijos Apskaitos skyrių, pateikdamas dokumentą susipažinti per DVS ir atitinkamus duomenis suveda į darbo laiko apskaitos žiniaraščius Personalo IS ir Viešojo sektoriaus darbuotojų registro informacinę sistemą (VSDRIS).
19. Prašymas leisti vykti į komandiruotę gali būti atmestas tiesioginio vadovo ar Administracijos direktoriaus, jeigu nebuvo pateikta visa informacija, pagrindžianti komandiruotės tikslingumą arba nėra tikslinga į ją vykti.
20. Norėdamas atšaukti vykimą į komandiruotę Administracijos darbuotojas DVS Savitarnos modulyje užpildo Prašymą dėl komandiruotės atšaukimo.
21. Komandiruojamas Administracijos darbuotojas nedelsdamas privalo raštu informuoti tiesioginį vadovą, jeigu dėl tam tikrų priežasčių negali išvykti į komandiruotę Prašyme leisti vykti į komandiruotę nurodytu laiku ir pateikti informaciją apie visas su komandiruote susijusias aplinkybes.
22. Nesant svarbios priežasties į komandiruotę vykti atsisakęs arba prieš laiką nutraukęs komandiruotę Administracijos darbuotojas privalo atlyginti su komandiruotės organizavimu ar vykdymu patirtas išlaidas.
23. Komandiruotėje Administracijos darbuotojas dirba įprastu darbo laiko režimu, jei prašyme leisti vykti į komandiruotę Administracijos direktoriaus sprendimu nėra nustatytas kitas darbo laiko režimas. 
24. Komandiruotės išlaidas apmoka Administracija. Siunčiamam į komandiruotę Administracijos darbuotojui gali būti išmokamas avansas. Avanso dydis neturi viršyti numatomų komandiruotės išlaidų. Važiuojant komandiruoto Administracijos darbuotojo transporto priemone, su Administracijos darbuotoju sudaroma Automobilio panaudos sutartis (Aprašo 2 priedas), kurioje nustatoma Administracijos ir Administracijos darbuotojo atsakomybė, pareigos, įsipareigojimai ir kitos sąlygos; sutartyje būtina nurodyti transporto priemonės markę ir modelį, degalų sunaudojimo normas šimtui kilometrų ir komandiruotės metu planuojamą nuvažiuoti kilometrų skaičių.
25. Automobilio panaudos sutartis rengiama DVS komandiruotėn vykstančio Administracijos darbuotojo. Pasirašoma Administracijos darbuotojo (Panaudos davėjo) ir tiesioginio vadovo (Panaudos gavėjo), automatiškai užregistravus nukreipiama Administracijos Apskaitos skyriui bei DVS susiejama su atitinkamu prašymu leisti vykti į komandiruotę. 
25.1. Automobilio panaudos sutartis pateikiama Aprašo 11.1–11.2 papunkčiuose nustatytais terminais. 

III SKYRIUS
ATSISKAITYMO UŽ KOMANDIRUOTES TVARKA

26. Grįžęs iš komandiruotės, Administracijos darbuotojas privalo per 3 darbo dienas pateikti Administracijos Apskaitos skyriui Komandiruotės išlaidų ataskaitą (Aprašo 3 priedas) ir atitinkamus dokumentus apie tarnybinės komandiruotės metu patirtas faktines išlaidas. Jeigu buvo išmokėtas avansas – grąžinti nepanaudotą avanso likutį.
27. Administracijos darbuotojas, išklausęs atitinkamą mokymo programą arba atskirus mokymo programos modulius, ne vėliau kaip per 5 darbo dienas po įvykusių mokymų pateikia kvalifikacijos tobulinimo įstaigos arba fizinio asmens išduotą įvykusių mokymų išklausymą patvirtinantį dokumentą – mokymų pažymėjimą Administracijos Teisės, personalo ir civilinės metrikacijos skyriaus specialistui.
28. Tiesioginis vadovas gali pavesti Administracijos darbuotojui per nustatytą terminą, kuris negali būti trumpesnis kaip 5 darbo dienos, parengti Komandiruotės ataskaitą (Aprašo 4 priedas) apie atliktas užduotis, nagrinėtus klausimus, komandiruotės metu gautą informaciją, komandiruotės rezultatą. Komandiruotės ataskaita registruojama DVS priemonėmis (susiejant su prieš tai teiktu prašymu leisti vykti į komandiruotę) ir teikiama Administracijos direktoriui. 

IV SKYRIUS
KOMANDIRUOČIŲ Į UŽSIENIO VALSTYBES IŠLAIDŲ
APMOKĖJIMAS

29. Kai Administracijos darbuotojas siunčiamas į komandiruotę į užsienio valstybę (valstybes), jam apmokamos šios su komandiruote susijusios išlaidos (toliau vadinama – komandiruotės išlaidos):
29.1. dienpinigiai;
29.2. gyvenamojo ploto nuomos išlaidos;
29.3. transporto išlaidos, susijusios su komandiruotės tikslais:
29.3.1.  kelionės į užsienio valstybę (valstybes) ir iš jos (jų) komandiruotės dienomis, taip pat dienomis, kai kelionė dėl objektyvių priežasčių negalėjo pasibaigti komandiruotės dienomis, įskaitant atvejus, kai iš komandiruotės grįžtama po vidurnakčio, visų rūšių transporto priemonėmis, išskyrus lengvuosius automobilius taksi;
29.3.2. užsienio valstybės teritorijoje visų rūšių transporto priemonėmis;
29.3.3.  nuvykimo visų rūšių transporto priemonėmis Lietuvos Respublikos teritorijoje, o darbuotojams, perkeltiems į kitas pareigas Lietuvos Respublikos diplomatinėse atstovybėse, konsulinėse įstaigose ir atstovybėse prie tarptautinių organizacijų, taip pat laikinai perkeltiems į pareigas tarptautinėje organizacijoje ar institucijoje, Europos Sąjungos institucijoje ar įstaigoje, jeigu darbo užmokestį jiems moka Lietuvos Respublikos institucijos ar įstaigos, reziduojamos valstybės teritorijoje, į oro ar jūrų uostą, geležinkelio ar autobusų stotį ir parvykimo iš jų komandiruotės dienomis, taip pat dienomis, kai kelionė dėl objektyvių priežasčių negalėjo pasibaigti komandiruotės dienomis (lengvuoju automobiliu taksi – tik kiek tai susiję su nuvykimu (išvykimu) į oro ar jūrų uostą, geležinkelio ar autobusų stotį miesto, kuriame jie yra, teritorijoje ir parvykimu iš jų), įskaitant atvejus, kai iš komandiruotės grįžtama po vidurnakčio;
29.4. dokumentų, susijusių su išvykimu, tvarkymo išlaidos, įskaitant vykstančiųjų į užsienį kelionių draudimą, kurį gali sudaryti sveikatos draudimas, draudimas nuo nelaimingų atsitikimų, kelionės bagažo draudimas, civilinės atsakomybės draudimas;
29.5. mokėjimo už kelius, taip pat transporto priemonės draudimo ir transporto priemonių savininkų ir valdytojų civilinės atsakomybės draudimo išlaidos;
29.6. komandiruotės metu sunaudotų degalų įsigijimo išlaidos, atsižvelgiant į komandiruotės metu nuvažiuotų kilometrų skaičių ir įstaigos patvirtintas degalų sunaudojimo normas atitinkamai transporto priemonei pagal atitinkamo transporto priemonės gamintojo nurodytus transporto priemonės techninius duomenis (degalų sunaudojimo normas 100 kilometrų), jeigu į komandiruotę buvo važiuojama įstaigos transporto priemone, išsinuomota arba komandiruoto Administracijos darbuotojo transporto priemone;
29.7. ryšių (pašto ir telekomunikacijų) išlaidos;
29.8. automobilių saugojimo aikštelėse užsienio valstybėje (valstybėse) išlaidos;
29.9. vykstant į konferenciją, simpoziumą, parodą ar kitą renginį – registravimosi renginyje mokesčio ar bilietų į renginį pirkimo išlaidos;
29.10. valiutos keitimo kredito įstaigoje išlaidos, kai ši valiuta skirta šio Aprašo 29.1–29.9 ir 9.11 papunkčiuose nurodytoms komandiruotės išlaidoms apmokėti;
29.11. kitos su komandiruote susijusios būtinos išlaidos (su Aprašo 29.2–29.9 papunkčiuose nurodytomis komandiruotės išlaidomis miesto (ekologinis), registracijos į reisą, registruoto bagažo mokesčiai, bagažo saugojimo, būtinų skiepų ir vaistų nuo užkrečiamųjų ligų išlaidos).
30. Išlaidos, tiesiogiai nesusijusios su gyvenamojo ploto nuoma, tačiau įtrauktos į apgyvendinimo paslaugas teikiančių fizinių ar juridinių asmenų išrašytus apskaitos dokumentus, neapmokamos.
31. Dienpinigiai mokami pagal Lietuvos Respublikos Vyriausybės patvirtintą maksimalių dienpinigių dydžio sąrašą ir Dienpinigių mokėjimo tvarkos aprašą.
32. Gyvenamojo ploto nuomos išlaidos apmokamos pagal Lietuvos Respublikos Vyriausybės nutarimu nustatytas gyvenamojo ploto nuomos išlaidų normų sąrašą.
33. Komandiruotės išlaidos, nurodytos Aprašo 29.2–29.11 papunkčiuose, apmokamos tik tais atvejais, kai pateikiami jas įrodantys dokumentai.

V SKYRIUS
KOMANDIRUOČIŲ LIETUVOS RESPUBLIKOS TERITORIJOJE IŠLAIDŲ APMOKĖJIMAS

34.  Kai Administracijos darbuotojas siunčiamas į komandiruotę Lietuvos Respublikos teritorijoje, jam apmokamos šios komandiruotės išlaidos:
34.1. dienpinigiai, pagal Lietuvos Respublikos Vyriausybės patvirtintą Maksimalių dienpinigių dydžių sąrašą ir Dienpinigių mokėjimo tvarkos aprašą, jeigu komandiruotė trunka ilgiau nei vieną komandiruotės dieną;
34.2. gyvenamojo ploto nuomos išlaidos pagal nustatytas gyvenamojo ploto nuomos išlaidų normas;
34.3. transporto išlaidos, susijusios su komandiruotės tikslais:
34.3.1. kelionės į komandiruotės vietovę (vietoves) ir grįžimo iš jos į nuolatinę darbo vietą visų rūšių transporto priemonėmis, išskyrus lengvuosius automobilius taksi, transporto išlaidos;
34.3.2. komandiruotės vietovėje (vietovėse) visų rūšių transporto priemonėmis;
34.4. komandiruotės metu sunaudotų degalų įsigijimo išlaidos, atsižvelgiant į komandiruotės metu nuvažiuotų kilometrų skaičių ir įstaigos patvirtintas degalų sunaudojimo normas atitinkamai transporto priemonei pagal atitinkamos transporto priemonės gamintojo nurodytus transporto priemonės techninius duomenis (degalų sunaudojimo normas 100 kilometrų), jeigu į komandiruotę buvo važiuojama Administracijos ar komandiruoto Administracijos darbuotojo transporto priemone;
34.5. ryšių (pašto ir telekomunikacijų) išlaidos;
34.6. vykstant į konferenciją, simpoziumą, parodą ar kitą renginį – registravimosi renginyje mokesčio ar bilietų į renginį pirkimo išlaidos;
34.7. vietinės rinkliavos išlaidos;
34.8. automobilių stovėjimo ir saugojimo aikštelėse komandiruotės vietovės teritorijoje išlaidos.
35. Visos šio Aprašo 34.2–34.8 papunkčiuose nurodytos komandiruotės išlaidos atlyginamos tik tais atvejais, kai pateikiami jas įrodantys dokumentai.

VI SKYRIUS
KOMANDIRUOČIŲ KOMPENSAVIMO TVARKA

36. Į Administracijos darbuotojo komandiruotės laiką įeina Administracijos darbuotojo kelionės į darbdavio nurodytą darbo vietą ir atgal laikas. Jeigu kelionė vyko po darbo dienos valandų, poilsio ar švenčių dieną, Administracijos darbuotojas turi teisę į tokios pačios trukmės poilsį pirmą darbo dieną po kelionės arba šis poilsio laikas gali būti pridedamas prie kasmetinių atostogų laiko, mokant už šį poilsio laiką darbuotojui priklausantį darbo užmokestį. 
37. Jeigu numatoma, kad į komandiruotę (iš jos) bus vykstama po darbo valandų, poilsio ar šventinę dieną, ir prašoma šį laiką pridėti prie kasmetinių atostogų laiko, paliekant už šį poilsio laiką darbuotojo darbo užmokestį, šis poilsio laikas išnaudojamas pridedant prie artimiausiu metu planuojamų atostogų laiko bet ne vėliau kaip per 30 kalendorinių dienų nuo įvykusios komandiruotės, o neišnaudojus papildomo laiko per nurodytą terminą, papildomas poilsio laikas anuliuojamas. Šis Aprašo punktas netaikomas, kai kelionė po darbo dienos valandų, poilsio ar švenčių dieną vyksta Administracijos darbuotojo pageidavimu ir yra galimybė kelionę vykdyti darbo valandomis.
38. Administracijos darbuotojams už komandiruotėje dirbtą darbą poilsio arba švenčių dieną, viršvalandinį darbą kompensuojama, pridedant dirbtą darbo laiką prie kasmetinių atostogų arba mokant už dirbtą laiką DK 144 straipsnio nustatyta tvarka ir pagrindais.
39. Jeigu numatoma už komandiruotėje dirbtą darbą poilsio arba švenčių dieną, viršvalandinį darbą kompensuoti pridedant dirbtą darbo laiką prie kasmetinių atostogų, šis laikas Administracijos darbuotojo turi būti privalomai išnaudojamas pridedant prie artimiausiu metu planuojamų atostogų, bet ne vėliau kaip per 30 kalendorinių dienų nuo įvykusios komandiruotės.
40. Jeigu faktinis laikas, per kurį Administracijos darbuotojas vyko į komandiruotę, grįžo iš komandiruotės ir (arba) komandiruotės metu dirbo ne darbo valandomis, skiriasi nuo prašyme leisti vykti į komandiruotę nurodyto preliminaraus laiko, tikslų kelionės į komandiruotę ir grįžimo iš jos laiką ir suteikti laisvą laiką už kelionėje išbūtą laiką ir (arba) darbą komandiruotėje ne darbo valandomis arba apmokėti už tą laiką DK nustatyta tvarka Administracijos darbuotojas per DVS Administracijos direktoriui pateikia su tiesioginiu vadovu suderintą laisvos formos raštą, tikslinantį šiuos duomenis, kuris DVS priemonėmis yra susiejamas su atitinkamu Prašymu leisti vykti į komandiruotę. Šią informaciją Administracijos darbuotojas pateikia ne vėliau kaip kitą darbo dieną, grįžęs iš komandiruotės. 
41. Kai į komandiruotės laikotarpį įsiterpia poilsio diena, per kurią Administracijos darbuotojas tarnybinių pavedimų nevykdo (ilsisi), už šią poilsio dieną mokamas ne nustatytas darbo užmokestis, bet dienpinigiai. 
VII SKYRIUS
BAIGIAMOSIOS NUOSTATOS

42. Komandiruočių organizavimo dokumentai įtraukiami į apskaitą ir saugomi dokumentų valdymą reglamentuojančių teisės aktų nustatyta tvarka.
43. Administracijos padalinių vadovai privalo užtikrinti jiems pavaldžių Administracijos darbuotojų komandiruočių tikslingumą ir reikalingumą Administracijos padalinio funkcijoms atlikti taip pat Aprašo reikalavimų laikymąsi.
44. Administracijos padalinių vadovai užtikrina, kad į komandiruotę vykstančio Administracijos darbuotojo funkcijos ar jam duoti pavedimai būtų perduoti vykdyti kitam (-iems) darbuotojui (-ams).
45. Aprašas taikomas visiems Administracijos darbuotojams.
46. Pasiųstam į komandiruotę Administracijos darbuotojui per visą komandiruotės laiką paliekama darbo vieta (pareigos) ir darbo užmokestis.
47. Už klaidingų komandiruotės išlaidas patvirtinančių duomenų ar klaidingos kitos su komandiruote susijusios informacijos pateikimą Administracijos darbuotojai atsako įstatymų ir kitų teisės aktų nustatyta tvarka. 
_______________________________


